text: Politi: Udenlandske chauffører blæser på færdselsreglerne
  07 februar 2015 kl. 07.50
  Tysk politi vil have mere samarbejde med Danmark for at få stoppet lastbilbøller.
  Danske speditører benytter sig i stort omfang af østeuropæiske chauffører og lastbiler.
  - På sættevognen har de danske plader, men selve lastbilen kører ofte på østeuropæiske plader, siger politiets talsmand til Flensborg Avis.
  Og østeuropæiske chauffører ser ofte stort på færdselsreglerne, lyder det fra det tyske politi. Det gælder eksempelvis på motorvejsbroen over Kielerkanalen.
  - 70 procent af lastbilerne på broen kører på udenlandske nummerplader, og langt over halvdelen holder sig hverken til den nye hastighedsbegrænsning på 60 km/t på broen eller den påkrævede sikkerhedsafstand mellem lastbiler på 25 meter, siger talsmand for Landespolizeiamt Schleswig-Holstein, Lothar Gahrmann, til Flensborg Avis.
  Hvis chaufførerne bliver blitzet, er det ofte svært for det tyske færdselspoliti at få fat i synderen.
  - Vi mangler en bindende aftale med de øvrige lande om automatisk dataudveksling. Selv Danmark er meget tøvende, hvad det angår, siger Lothar Gahrmann.
  Tysk politi efterlyser derfor et større samarbejde med Danmark.
  Artikel i Flensborg Avis
  